ট্রেনের মধ্যে চুরির দায় রেলের নয়, ঐতিহাসিক রায় দিল আদালত

ওয়েব ডেস্ক: ট্রেনে (Train) ভ্রমণ করাকালীন মালপত্র চুরি (Theft On Train) হলে তার দায় সম্পূর্ণভাবে যাত্রীর, সম্প্রতি এই ঐতিহাসিক রায় দিল দিল্লি হাইকোর্ট (Delhi High Court)। তবে আদালত জানিয়েছে, যদি রেলকর্মীদের (Indian Railways) গাফিলতির প্রমাণ না পাওয়া যায়, তবেই সেই দায় হবে যাত্রীর নিজের। দিল্লির সর্বোচ্চ আদালতের বিচারপতি রবীন্দর দুদেজা সাফ জানিয়ে দেন, কামরায় মালপত্র যাত্রীদের সঙ্গে থাকায় তার নিরাপত্তার দায়িত্বও তাঁদেরই। চুরি হলে সরাসরি রেল কর্তৃপক্ষকে দোষারোপ করা যাবে না, যদি না পরিষ্কারভাবে রেলের দায় প্রমাণিত হয়।

দিল্লি হাইকোর্ট ২০১৩ সালের একটি মামলার প্রেক্ষিতে এই রায় দিয়েছে। সেই মামলা থেকে প্রাপ্ত তথ্যের ভিত্তিতে, নাগপুরগামী ট্রেনে সফর করছিলেন এক যাত্রী। পথে তাঁর ব্যাগপ্যাক চুরি যায়, যাতে ল্যাপটপ, ক্যামেরা, মোবাইল চার্জার, রোদ চশমা এবং একাধিক এটিএম কার্ড ছিল। চুরির ঘটনা জানাতে গেলে কোচ অ্যাটেনডেন্ট অত্যন্ত রূঢ় ভাষায় কথা বলেন এবং বিষয়টি কন্ডাক্টরের কাছে নিয়ে যাওয়ার পরামর্শ দেন। যদিও সেই সময় কন্ডাক্টর বা কোনও আরপিএফ বা জিআরপি কর্মীকে পাওয়া যায়নি।

আরও পড়ুন: স্পা সেন্টারের আড়ালে যৌন ব্যবসা রুখতে বিরাট নির্দেশিকা আদালতের

ক্ষুব্ধ যাত্রী প্রথমে দিল্লির ক্রেতা সুরক্ষা আদালতে অভিযোগ জানান। সেখানে তাঁকে ৫০০০ টাকা ক্ষতিপূরণ দেওয়ার নির্দেশ দেওয়া হয়। পরে তিনি রাজ্য ক্রেতা সুরক্ষা কমিশনে আবেদন করেন, যেখানে এক লক্ষ টাকা ক্ষতিপূরণ দেওয়ার নির্দেশ হয়। তাতেও সন্তুষ্ট না হয়ে তিনি জাতীয় ক্রেতা সুরক্ষা আদালতের দ্বারস্থ হন। কিন্তু সেখান থেকে তাঁর আবেদন খারিজ হয়ে যায়। শেষপর্যন্ত দিল্লি হাইকোর্টে মামলার নিষ্পত্তি হয় এবং রায় দেন বিচারপতি দুদেজা।

আদালতের রায়ে স্পষ্টভাবে বলা হয়েছে, রেলে ভ্রমণের সময় ব্যক্তিগত মালপত্রের নিরাপত্তা রেলযাত্রীর নিজের দায়িত্ব। কোনও ধরনের গাফিলতি রেলের তরফে প্রমাণিত না হলে, রেল কর্তৃপক্ষকে চুরির দায়ে দোষী সাব্যস্ত করা যাবে না।